[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 18.7.2008

COM(2008) 450 τελικό

2008/0149 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση διευκόλυνσης για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Εισαγωγή

Η αύξηση των τιμών των τροφίμων το 2007 και το 2008 είχε αρνητικές συνέπειες για πολλές αναπτυσσόμενες χώρες και τον πληθυσμό τους. Σημειώθηκε χειροτέρευση της φτώχειας για εκατοντάδες εκατομμύρια ανθρώπους και έχει πλέον τεθεί εν αμφιβόλω η πρόοδος που συντελέστηκε πρόσφατα ως προς την επίτευξη των Αναπτυξιακών Στόχων της Χιλιετίας. Επιπλέον, η αύξηση των τιμών των τροφίμων προκάλεσε εξεγέρσεις, ταραχές και αστάθεια σε πολλές χώρες, θέτοντας σε κίνδυνο τα οφέλη που είχαν αποφέρει πολυετείς επενδύσεις στον πολιτικό και τον αναπτυξιακό τομέα, καθώς και στον τομέα της διατήρησης της ειρήνης.

Παρόλα αυτά, η διόγκωση των τιμών θα μπορούσε επίσης να δημιουργήσει ορισμένες ευκαιρίες από την άποψη της παροχής κινήτρων για την αντιμετώπιση του προβλήματος με την αύξηση της προσφοράς από τους γεωργούς στις αναπτυσσόμενες χώρες. Η άνοδος των τιμών κομίζει νέες ευκαιρίες δημιουργίας εισοδήματος, ούτως ώστε να εξέλθουν οι αγροτικοί πληθυσμοί από την κατάσταση φτώχειας στην οποία βρίσκονται, και θα μπορούσε να ενισχύσει τη συμβολή της γεωργίας στην οικονομική ανάπτυξη με την παροχή κινήτρων για επενδύσεις και για βελτιώσεις της παραγωγικότητας.

Η Ευρωπαϊκή Επιτροπή επιθυμεί να εγκαινιάσει μία βραχυπρόθεσμη απάντηση, η οποία καλείται «Διευκόλυνση», στην πρόσφατη παγκόσμια ραγδαία αύξηση των τιμών των τροφίμων, με την αξιοποίηση μέρους του διαθέσιμου περιθωρίου του τομέα 2 του δημοσιονομικού πλαισίου υπέρ των αναπτυσσόμενων χωρών που πλήττονται περισσότερο. Η εν λόγω Διευκόλυνση θα παρέχει πρωτίστως στήριξη στη γεωργία σε αναπτυσσόμενες χώρες, επιτρέποντάς τους με αυτόν τον τρόπο να ενισχύσουν τα επίπεδα παραγωγής τους. Επίσης θα βοηθήσει τις χώρες αυτές να μετριάσουν σε σύντομο χρονικό διάστημα τις αρνητικές συνέπειες των υψηλών τιμών των τροφίμων για τα πιο φτωχά στρώματα του πληθυσμού τους. Κατ’ επέκταση θα τις βοηθήσει να μειώσουν την ακραία φτώχεια και την πείνα.

Η πολιτική απάντηση

Η Επιτροπή εξέδωσε την ανακοίνωση «Αντιμετώπιση της πρόκλησης από την αύξηση των τιμών των τροφίμων - Κατευθύνσεις για τη δράση της ΕΕ» στις 20 Μαΐου 2008[1]. Στην ανακοίνωση αυτή καθορίζονται τα στοιχεία της απάντησης της ΕΕ στις προκλήσεις που συνιστούν οι τιμές των τροφίμων, προτείνονται δράσεις προς ανάληψη στους κόλπους της ΕΕ, αλλά και δράσεις για την αντιμετώπιση των συνεπειών της κρίσης σε διεθνές επίπεδο.

Στις 22 Μαΐου, το Ευρωπαϊκό Κοινοβούλιο εξέδωσε ψήφισμα[2] για την αύξηση των τιμών των τροφίμων στην ΕΕ και στις αναπτυσσόμενες χώρες, στο οποίο προτρέπει το Συμβούλιο να διασφαλίσει τη συνεκτικότητα όλων των εθνικών και διεθνών πολιτικών που σχετίζονται με τα τρόφιμα, με σκοπό την πραγμάτωση του δικαιώματος των πληθυσμών στη διατροφή.

Οι Υπουργοί της ΕΕ εξέφρασαν ομοίως την ανησυχία τους για τις επιπτώσεις των υψηλών τιμών των τροφίμων στις αναπτυσσόμενες χώρες στα Συμπεράσματα του Συμβουλίου Γενικών Υποθέσεων και Εξωτερικών Σχέσεων της 27ης Μαΐου και δεσμεύτηκαν για την παροχή συλλογικής απάντησης στην πρόκληση της ακρίβειας των τροφίμων, με την αντιμετώπιση ενός συνδυασμού ζητημάτων βραχυπρόθεσμου, μεσοπρόθεσμου και μακροπρόθεσμου χαρακτήρα και με την παροχή στήριξης στο πλαίσιο των πολιτικών και στρατηγικών των ίδιων των χωρών εταίρων.

Το Ευρωπαϊκό Συμβούλιο της 19ης-20ής Ιουνίου επαναβεβαίωσε ότι οι υψηλές τιμές των τροφίμων επιδεινώνουν σοβαρά την κατάσταση των φτωχότερων πληθυσμών του κόσμου και θέτουν σε κίνδυνο την πρόοδο προς όλους τους ΑΣΧ. Το Συμβούλιο κατέληγε στο συμπέρασμα ότι χρειάζεται να αναλάβει δράση η Ευρωπαϊκή Ένωση, τόσο από την αναπτυξιακή σκοπιά όσο και από τη σκοπιά της ανθρωπιστικής βοήθειας. Το Ευρωπαϊκό Συμβούλιο χαιρέτισε την πρόθεση της Επιτροπής να υποβάλει πρόταση για τη σύσταση νέου ταμείου με σκοπό τη στήριξη της γεωργίας στις αναπτυσσόμενες χώρες, εντός του πλαισίου των τρεχουσών δημοσιονομικών προοπτικών, και δήλωσε ότι η ΕΕ θα υποστηρίξει μια σθεναρή απόκριση στον τομέα των γεωργικών προμηθειών στις αναπτυσσόμενες χώρες, παρέχοντας ειδικότερα την απαιτούμενη χρηματοδότηση για γεωργικές εισροές καθώς και βοήθεια για τη χρησιμοποίηση μέσων διαχείρισης του κινδύνου που βασίζονται στην αγορά. Το Συμβούλιο δήλωσε ακόμη ότι, στο πλαίσιο της στρατηγικής απόκρισης που θα ακολουθήσει, η Ένωση θα εργάζεται σε στενή επαφή με τα Ηνωμένα Έθνη και άλλους διεθνείς οργανισμούς και στα πλαίσια των πολιτικών και στρατηγικών που χαράσσουν οι ίδιες οι χώρες εταίροι.

Εκτίμηση της χρηματοδότησης που απαιτείται για την αντιμετώπιση της ραγδαίας αύξησης των τιμών των τροφίμων

Οι υπηρεσίες της Επιτροπής προέβησαν σε εκτίμηση των βραχυπρόθεσμων (2008-09) χρηματοδοτικών αναγκών των αναπτυσσόμενων χωρών που πλήττονται περισσότερο και από την εκτίμηση αυτή προέκυψε το ποσό των 18 δις €. Το παραπάνω ποσό στηρίζεται σε παρεκβολή με βάση πρόσφατες εκτιμήσεις ανά χώρα. Επιπλέον, επιβεβαιώθηκε μέσω σύγκρισης με το κόστος βραχυπρόθεσμων μέτρων σε άλλες χώρες. Εξάλλου, η τάξη μεγέθους επιβεβαιώνεται από την προκαταρκτική κοστολόγηση της ειδικής ομάδας υψηλού επιπέδου του ΟΗΕ για την παγκόσμια κρίση επισιτισμού[3], η οποία εκτιμά ότι οι πρόσθετες ανάγκες βοήθειας για τη γεωργική ανάπτυξη σε όλες τις αναπτυσσόμενες χώρες για το 2008 και το 2009 κυμαίνονται από 18,0 έως 25,0 δις €.

Η έως τώρα απόκριση με βάση τα υφιστάμενα μέσα συνεργασίας

Τα μέσα εξωτερικής συνεργασίας που έχει στη διάθεσή της η Κοινότητα περιλαμβάνουν τα εξής:

- για άμεση απόκριση σε κρίσεις: μέσο ανθρωπιστικής βοήθειας[4] και μέσο σταθερότητας[5] και

- για μακροπρόθεσμη αναπτυξιακή συνεργασία: το μέσο αναπτυξιακής συνεργασίας[6] για θεματικά προγράμματα – περιλαμβανομένης της επισιτιστικής ασφάλειας – και για γεωγραφικά προγράμματα σε αναπτυσσόμενες χώρες περιλαμβανομένης της Νότιας Αφρικής, αλλά με την εξαίρεση όλων των άλλων χωρών ΑΚΕ, καθώς επίσης το Ευρωπαϊκό Ταμείο Ανάπτυξης (ΕΤΑ) για τις υπόλοιπες χώρες ΑΚΕ[7].

Ο προγραμματισμός των μέσων μακροπρόθεσμης αναπτυξιακής συνεργασίας έγινε πρόσφατα με βάση τις αναπτυξιακές προτεραιότητες των χωρών εταίρων, γεγονός που αφήνει λιγοστά ή και καθόλου περιθώρια για βραχυπρόθεσμες προσαρμογές. Εξάλλου, τα υφιστάμενα μέσα έχουν στο σύνολό τους ενεργοποιηθεί ή επαναπρογραμματισθεί το 2008 στον μέγιστο δυνατό βαθμό με στόχο την αντιμετώπιση των προκλήσεων που θέτει η άνοδος των τιμών των τροφίμων. Το ίδιο θα μπορούσε να γίνει και το 2009, αλλά σε πολύ περιορισμένη έκταση· ωστόσο, η ενεργοποίηση βραχυπρόθεσμων πόρων θα είναι και πάλι λίαν ανεπαρκής. Ο περαιτέρω επαναπρογραμματισμός θα απαιτούσε υπερβολικά μεγάλο χρονικό διάστημα για την παροχή βραχυπρόθεσμων λύσεων και, εκτός αυτού, υπάρχει κίνδυνος να επηρεάσει τη συνεκτικότητα των υφιστάμενων προγραμμάτων συνεργασίας με χώρες εταίρους. Υπό τις παρούσες συνθήκες, όπου οι υψηλές τιμές των τροφίμων συνεπάγονται μείωση των δαπανών στο πλαίσιο της ΚΓΠ, η Επιτροπή προτείνει τον επαναπροσανατολισμό μέρους των εξοικονομούμενων πόρων στη γεωργική παραγωγή αναπτυσσόμενων χωρών.

Η απόκριση την οποία προσφέρει η Διευκόλυνση

Το ποσό που προσδιορίζεται στον παρόντα κανονισμό στηρίζεται σε συνεισφορά της Ευρωπαϊκής Κοινότητας κατά 10% στη βραχυπρόθεσμη αντιμετώπιση της κρίσης που προκαλούν οι τιμές των τροφίμων, λαμβανομένου υπόψη ότι, κατά μέσον όρο, η Κοινότητα χρηματοδοτεί το 10% της αναπτυξιακής συνεργασίας παγκοσμίως. Τούτο σημαίνει ότι η Κοινότητα θα παράσχει χρηματοδότηση 1,8 δισεκατομμυρίων € περίπου το 2008 και το 2009. Δεδομένου ότι τα μέσα της ΕΚ που είναι διαθέσιμα σήμερα θα μπορούσαν να συνεισφέρουν 800 εκατ. € το 2008-09 (550 εκατ. € το 2008 και 250 εκατ. € κατ’ εκτίμηση το 2009), το υπόλοιπο 1 δισεκατομμύριο € θα καλυφθεί από τη Διευκόλυνση.

Ο κανονισμός θα παράσχει τη νομική βάση για την παροχή βραχυπρόθεσμης κοινοτικής συνδρομής σε αναπτυσσόμενες χώρες προς αντιμετώπιση των προκλήσεων που συνεπάγονται οι τιμές των τροφίμων. Η Διευκόλυνση υπόκειται σε χρονικό περιορισμό και θα εφαρμοσθεί τα έτη 2008 και 2009, με την αξιοποίηση των διαθέσιμων περιθωρίων του τομέα 2 του δημοσιονομικού πλαισίου. Θα λειτουργήσει συμπληρωματικά σε σχέση με τους υπάρχοντες μηχανισμούς αντιμετώπισης κρίσεων και αναπτυξιακής συνεργασίας, τόσο εντός του χρονικού ορίζοντα που καλύπτει (δηλαδή μεταξύ επείγουσας βοήθειας και μακροπρόθεσμης αναπτυξιακής συνεργασίας), όσο και με βάση τον ειδικό χαρακτήρα της (σχετίζεται άμεσα με μέτρα για την αντιμετώπιση των αιτίων και των συνεπειών της ραγδαίας αύξησης των τιμών των τροφίμων).

Στόχοι της Διευκόλυνσης

Πρωταρχικός στόχος της παρούσας Διευκόλυνσης είναι η ενθάρρυνση μιας θετικής αντίδρασης στον τομέα των γεωργικών προμηθειών στις αναπτυσσόμενες χώρες βραχυμεσοπρόθεσμα στο πλαίσιο της αειφόρου ανάπτυξης των εν λόγω χωρών. Η Διευκόλυνση θα υποστηρίζει επίσης δραστηριότητες που αποβλέπουν στην ταχεία και άμεση λήψη μέτρων για τον μετριασμό των αρνητικών συνεπειών των υψηλών τιμών των τροφίμων με γνώμονα τους στόχους που έχουν τεθεί για την επισιτιστική ασφάλεια. Στα αναμενόμενα αποτελέσματα της βοήθειας συγκαταλέγονται τα εξής: (i) αύξηση της γεωργικής παραγωγής και της επισιτιστικής ασφάλειας στις υποβοηθούμενες χώρες· (ii) μείωση των ποσοστών υποσιτισμού, ιδιαίτερα στα ευάλωτα στρώματα του πληθυσμού· και (iii) μείωση του πληθωρισμού όσον αφορά τις τιμές των τροφίμων.

Στοχοθέτηση των μέτρων που θα χρηματοδοτηθούν από τη Διευκόλυνση

Η Επιτροπή θα θεσπίσει τις ρυθμίσεις για την εφαρμογή του παρόντος κανονισμού. Τα μέτρα αυτά αφορούν τη χρηματοδότηση πρωτοβουλιών παγκόσμιας εμβέλειας οι οποίες υποστηρίζουν τον σκοπό και τους στόχους του παρόντος κανονισμού και των οποίων η υλοποίηση πραγματοποιείται μέσω διεθνών οργανισμών, περιλαμβανομένων των περιφερειακών οργανισμών.

Η Επιτροπή θα εκδώσει τις σχετικές αποφάσεις αμέσως μετά την έκδοση του παρόντος κανονισμού από το Κοινοβούλιο και το Συμβούλιο και τη δημοσίευσή του.

Παρά το γεγονός ότι όλες οι αναπτυσσόμενες χώρες είναι δυνητικά επιλέξιμες για λήψη βοήθειας, βοήθεια θα χορηγηθεί στις αναπτυσσόμενες χώρες εκείνες οι οποίες, από κοινωνικοοικονομική και πολιτική άποψη, αντιμετωπίζουν οξύ πρόβλημα λόγω της κρίσης από τις τιμές των τροφίμων, χρειάζονται τη λήψη μέτρων και δεν διαθέτουν τα μέσα ούτε την ικανότητα να αντιμετωπίσουν το πρόβλημα αυτοδύναμα. Κατά συνέπεια, τα μέτρα θα περιλαμβάνουν κατάλογο των στοχοθετημένων χωρών, οι οποίες θα προσδιορισθούν με βάση μια σειρά ενδεικτικών κριτηρίων, που καθορίζονται στο παράρτημα του κανονισμού και τα οποία περιλαμβάνουν τα εξής: τον βαθμό εξάρτησης από τις εισαγωγές τροφίμων, τον πληθωρισμό όσον αφορά τις τιμές των τροφίμων και την κοινωνική και δημοσιονομική ευπάθεια. Θα ληφθούν επίσης υπόψη άλλες χρηματοδοτήσεις που διατίθενται για την οικεία χώρα από την κοινότητα των δωρητών καθώς και η δυνατότητα της χώρας να αυξήσει τη γεωργική της παραγωγή. Η Διευκόλυνση επιτρέπει επίσης τη συγκρότηση περιφερειακών προγραμμάτων που να καλύπτουν όλες τις αναπτυσσόμενες χώρες μιας περιφέρειας. Είναι επίσης δυνατή η χρηματοδότηση παγκόσμιων πρωτοβουλιών όταν υλοποιούνται μέσω περιφερειακών ή διεθνών οργανισμών. Οι αποφάσεις της Επιτροπής θα βασίζονται σε πληροφορίες, μεταξύ άλλων, για τις πραγματικές ανάγκες ανά χώρα, που η Επιτροπή αποκτά ιδίως μέσω των αντιπροσωπειών της και μέσω αξιολογήσεων διεθνούς εμβέλειας που της παρέχουν διάφοροι οργανισμοί, π.χ. οι οργανισμοί που λειτουργούν στο πλαίσιο του συστήματος του ΟΗΕ. Οι αποφάσεις της Επιτροπής θα συνοδεύονται από λεπτομερή επεξήγηση των μεθόδων που θα εφαρμόζονται για την επιλογή των στοχοθετημένων χωρών. Για τον σκοπό αυτό θα χρησιμοποιηθούν στοιχεία παρασχεθέντα από την προαναφερθείσα ειδική ομάδα του ΟΗΕ και από διεθνείς οργανισμούς (κυρίως από φορείς του ΟΗΕ, όπως ο FAO, το Παγκόσμιο Επισιτιστικό Πρόγραμμα, η Παγκόσμια Τράπεζα και το ΔΝΤ), ενώ, αν τα εν λόγω στοιχεία δεν επαρκούν, θα συμπληρώνονται από ειδική για την κάθε χώρα πληροφόρηση την οποία θα παρέχουν οι κατά τόπους αντιπροσωπείες της ΕΚ.

Στο πλαίσιο της άμεσης αντιμετώπισης της επισιτιστικής κρίσης και με γνώμονα τις ειδικές περιστάσεις κάθε χώρας, τα ακόλουθα επιχειρησιακά μέτρα είναι δυνατό να υποστηριχθούν από τη Διευκόλυνση: (i) μέτρα για τη βελτίωση της πρόσβασης σε συντελεστές και υπηρεσίες γεωργικής παραγωγής, όπως λιπάσματα και σπόρους· (ii) μέτρα «διχτυού ασφαλείας» με στόχο τη διατήρηση ή τη βελτίωση του γεωργικού παραγωγικού δυναμικού, καθώς επίσης την κάλυψη των βασικών αναγκών σίτισης των πλέον ευάλωτων τμημάτων του πληθυσμού.

Μικρό μέρος της Διευκόλυνσης (έως 1%) θα χρησιμοποιηθεί για μέτρα υποστήριξης που είναι απαραίτητα για την αποτελεσματική εφαρμογή του κανονισμού.

Τα μέτρα που θα ληφθούν πρέπει να αξιολογηθούν με γνώμονα τις πιο μακροπρόθεσμες αναπτυξιακές ανάγκες της εκάστοτε δικαιούχου χώρας και επιπλέον πρέπει να είναι βιώσιμα (από κοινωνική, περιβαλλοντική και οικονομική άποψη) και να συμβάλλουν στον περιορισμό των στρεβλώσεων των τιμών των γεωργικών προϊόντων. Στην περίπτωση της επιδοτούμενης προμήθειας συντελεστών παραγωγής, τούτο σημαίνει, επί παραδείγματι, ότι τα μέτρα πρέπει να είναι καταλλήλως στοχοθετημένα, να ανταποκρίνονται και να είναι προσαρμοσμένα στις τοπικές ανάγκες και συνθήκες, να συντελούν στην ανάπτυξη της αγοράς, να υπόκεινται σε χρονικό περιορισμό, να είναι βιώσιμα από άποψη χρηματοδότησης και να συμβάλλουν στη βιωσιμότητα των συστημάτων γεωργικής παραγωγής. Οσάκις είναι αναγκαίο, τα συστήματα πληροφόρησης και η διαφάνεια θα ενισχυθούν προκειμένου να βελτιωθεί η αποτελεσματικότητα των συστημάτων της αγοράς, να αποφευχθεί οποιαδήποτε προνομιακή μεταχείριση και να δοθεί η δυνατότητα σε γεωργούς μικρής κλίμακας να επωφεληθούν από τα μέτρα.

Είδη χρηματοδότησης και λεπτομέρειες εφαρμογής

Βοήθεια θα παρασχεθεί σε χώρες που πλήττονται από τις αυξήσεις των τιμών των τροφίμων, μέσω διεθνών ή περιφερειακών οργανισμών. Το σύνολο της βοήθειας θα ανταποκρίνεται σε εκτιμήσεις των αναγκών και στα σχέδια της εκάστοτε χώρας.

Η παροχή βοήθειας μέσω διεθνών οργανισμών, περιλαμβανομένων των περιφερειακών οργανισμών, θα αποφασίζεται επί τη βάσει του συγκριτικού πλεονεκτήματος που προσφέρουν και των πρωτοβουλιών που έχουν προταθεί και αξιολογηθεί. Τούτο είναι δυνατό να ισχύει π.χ. για τον FAO, το Διεθνές Ταμείο Γεωργικής Ανάπτυξης (IFAD), τη UNICEF, το Παγκόσμιο Επισιτιστικό Πρόγραμμα (WFP) και την Παγκόσμια Τράπεζα. Επίσης θα μπορεί να διοχετευθεί χρηματοδότηση μέσω περιφερειακών οργανισμών.

Η παροχή βραχυπρόθεσμων απαντήσεων στη ραγδαία αύξηση των τιμών των τροφίμων απαιτεί την ταχεία ενεργοποίηση χρηματοδότησης, έτσι ώστε να είναι δυνατή η χορήγηση βοήθειας μετά το στάδιο της επείγουσας παροχής βοήθειας και η στήριξη της εξεύρεσης λύσεων στο σκέλος της προσφοράς κατά τις επόμενες καλλιεργητικές περιόδους. Ο παρών κανονισμός επιτρέπει ταχείες διαδικασίες λήψης αποφάσεων και εκταμίευσης, με τη σύναψη συμφωνιών συνεισφοράς με διεθνείς οργανισμούς, περιλαμβανομένων των περιφερειακών οργανισμών.

Ο προγραμματισμός και η εφαρμογή θα διέπονται από τις αρχές της «Διακήρυξης του Παρισιού για την αποτελεσματικότητα της βοήθειας», συμπεριλαμβανομένων μέτρων συντονισμού με τα κράτη μέλη και με άλλους δωρητές, προκειμένου να αποτρέπεται η συγκέντρωση υπερβολικά μεγάλης βοήθειας ή η μη παροχή καθόλου βοήθειας σε μια συγκεκριμένη χώρα.

Οι ανωτέρω προπαρασκευαστικές εργασίες θα ξεκινήσουν ευθύς μετά την έκδοση του προτεινόμενου κανονισμού από την Επιτροπή και θα ολοκληρωθούν εγκαίρως ούτως ώστε να καταστεί δυνατή η έκδοση των αποφάσεων εφαρμογής που μνημονεύονται στο άρθρο 1 παράγραφος 2 αμέσως μετά την έναρξη ισχύος του κανονισμού.

Οι αποφάσεις χρηματοδότησης (άρθρο 3) θα ληφθούν ταυτόχρονα οσάκις τούτο είναι εφικτό ή, σε αντίθετη περίπτωση, το ταχύτερο δυνατό μετά την έναρξη ισχύος και πάντως πριν από το τέλος του 2008 για εκείνες που κάνουν χρήση πόρων του 2008.

Πηγές του προϋπολογισμού της Διευκόλυνσης

Οι υψηλές τιμές των γεωργικών προϊόντων έχουν συμβάλει στη μείωση των δαπανών αγοράς στον προϋπολογισμό του 2008 και σε χαμηλότερες εκτιμήσεις για τον προϋπολογισμό του 2009 βάσει του τομέα 2 του δημοσιονομικού πλαισίου. Οι τρέχουσες εκτιμήσεις φανερώνουν ότι το 2008 θα είναι διαθέσιμο ένα σημαντικό περιθώριο στον συγκεκριμένο τομέα του δημοσιονομικού πλαισίου, ενώ το ίδιο ισχύει, αν και σε μικρότερο βαθμό, για το 2009.

Για να διασφαλισθεί ότι η Κοινότητα θα είναι σε θέση να τηρήσει τις υποχρεώσεις της όσον αφορά τις δαπάνες που συνδέονται με την αγορά και τις άμεσες πληρωμές στους γεωργούς, ο κανονισμός περιέχει ρήτρα (άρθρο 10 παράγραφος 4) με την οποία διασφαλίζεται περιθώριο στον τομέα 2 ύψους 600 εκατ. € τουλάχιστον σε ετήσια βάση. Σε περίπτωση που το προβλεπόμενο περιθώριο είναι χαμηλότερο από το εν λόγω εγγυημένο ύψος σε ένα συγκεκριμένο έτος, το μέγιστο ποσό που θα δεσμευθεί για τη Διευκόλυνση για το εν λόγω έτος θα πρέπει να μειωθεί αναλόγως.

Μερική αναδρομική χρηματοδότηση

Δεδομένου ότι ο παρών κανονισμός θα επιτρέψει τη χρηματοδότηση μέτρων για την παροχή στήριξης σε επιλεγμένες χώρες μέσω διεθνών οργανισμών, περιλαμβανομένων των περιφερειακών οργανισμών, συμπεριλαμβανομένων των μέτρων που θα έχουν ήδη δρομολογηθεί πριν από την έκδοση του παρόντος κανονισμού, ο κανονισμός περιλαμβάνει διάταξη (άρθρο 6 παράγραφος 2) που επιτρέπει τη χρηματοδότηση με χρονική αφετηρία την 20ή Ιουνίου 2008, η οποία συμπίπτει με την ημερομηνία έκδοσης των Συμπερασμάτων του Ευρωπαϊκού Συμβουλίου.

Προτεινόμενο χρονοδιάγραμμα

Μετά την έγκρισή της από την Επιτροπή, η πρόταση θα αποτελέσει αντικείμενο της διαδικασίας συναπόφασης στο Κοινοβούλιο και το Συμβούλιο. Με βάση το ταχύτερο δυνατό χρονοδιάγραμμα σύμφωνα με τις κανονικές διαδικασίες αλλά με μία μόνο ανάγνωση στο Κοινοβούλιο, κρίνεται ως πλέον πιθανή η έναρξη ισχύος έως τα τέλη Νοεμβρίου.

Προβλέπεται το ακόλουθο ενδεικτικό χρονοδιάγραμμα:

Ιούλιος – Σεπτέμβριος 2008 : τεχνική προπαρασκευή των αποφάσεων της Επιτροπής (επιλεγμένοι διεθνείς οργανισμοί περιλαμβανομένων των περιφερειακών, δικαιούχες χώρες, ενδεικτικά μερίδια κατανομής, προσδιορισμός δράσεων προς υλοποίηση βάσει του παρόντος κανονισμού και άλλων μέσων με στόχο τη διασφάλιση συμπληρωματικότητας).

Σεπτέμβριος 2008 : Προσχέδιο διορθωτικού προϋπολογισμού για τον προϋπολογισμό του 2008 και διορθωτική επιστολή για τον προϋπολογισμό του 2009 με σκοπό την καθιέρωση νέων γραμμών του προϋπολογισμού.

Νοέμβριος 2008 : Θέσπιση από τους συννομοθέτες, δημοσίευση και έναρξη ισχύος του κανονισμού

Δεκέμβριος 2008 : Έκδοση των πρώτων αποφάσεων εφαρμογής της Επιτροπής. Σε ό,τι αφορά τις εκ των προτέρων αξιολογήσεις, αυτές θα πραγματοποιηθούν στο πλαίσιο της τεχνικής προπαρασκευής των προαναφερόμενων αποφάσεων εφαρμογής της Επιτροπής.

Δεκέμβριος 2008 : Εκκίνηση των αναλήψεων υποχρεώσεων από τον προϋπολογισμό.

Αρχές 2009 : Έναρξη εφαρμογής των πρώτων μέτρων

Μέχρι τις 31 Δεκεμβρίου 2012, η Επιτροπή θα υποβάλει έκθεση στο Συμβούλιο και στο Ευρωπαϊκό Κοινοβούλιο σχετικά με την εφαρμογή των μέτρων, συμπεριλαμβανομένων, στο μέτρο του δυνατού, των βασικών αποτελεσμάτων και συνεπειών της βοήθειας που παρέχεται κατ’ εφαρμογή του κανονισμού. Η διαδικασία αυτή θα περιλαμβάνει αναδρομική αξιολόγηση των ανθρώπινων και δημοσιονομικών πόρων που θα έχουν διατεθεί και των αποτελεσμάτων που θα προκύψουν σε συνάρτηση με τους στόχους του κανονισμού. (Άρθρο 9).

Επομένως, προτείνεται στην Επιτροπή να εγκρίνει τη συνημμένη πρόταση κανονισμού.

2008/0149 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για τη θέσπιση διευκόλυνσης για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 179 παράγραφος 1,

την πρόταση της Επιτροπής[8],

Αποφασίζοντας σύμφωνα με τη διαδικασία του άρθρου 251 της συνθήκης[9],

Εκτιμώντας τα εξής:

(1) Η πρόσφατη ραγδαία αύξηση των τιμών των τροφίμων έχει περιαγάγει πολλές αναπτυσσόμενες χώρες και τους πληθυσμούς τους σε δραματική κατάσταση. Η εξέλιξη αυτή απειλεί να εξωθήσει εκατοντάδες εκατομμύρια επιπλέον ανθρώπων σε κατάσταση ακραίας ένδειας και επιβάλλει αυξημένη αλληλεγγύη με τους πληθυσμούς αυτούς.

(2) Κατά συνέπεια, είναι σκόπιμο να καθιερωθεί με τον παρόντα κανονισμό χρηματοδοτική διευκόλυνση για την ταχεία αντιμετώπιση της κρίσης που προκαλούν οι υψηλές τιμές των τροφίμων στις αναπτυσσόμενες χώρες.

(3) Η «Ευρωπαϊκή κοινή αντίληψη για την ανάπτυξη»[10], που εκδόθηκε από το Συμβούλιο και τους αντιπροσώπους των κυβερνήσεων των κρατών μελών που συνήλθαν στο πλαίσιο του Συμβουλίου, το Ευρωπαϊκό Κοινοβούλιο και την Επιτροπή στις 22 Νοεμβρίου 2005, αναφέρει ότι η Ευρωπαϊκή Κοινότητα (στο εξής: «Κοινότητα») θα εξακολουθήσει να εργάζεται με σκοπό τη βελτίωση της επισιτιστικής ασφάλειας σε διεθνές, περιφερειακό και εθνικό επίπεδο, και ο παρών κανονισμός πρέπει να συμβάλει στην επίτευξη του συγκεκριμένου στόχου.

(4) Στις 22 Μαΐου 2008, το Ευρωπαϊκό Κοινοβούλιο εξέδωσε ψήφισμα για την αύξηση των τιμών των τροφίμων στην ΕΕ και στις αναπτυσσόμενες χώρες[11], στο οποίο προτρέπει το Συμβούλιο να διασφαλίσει τη συνεκτικότητα όλων των εθνικών και διεθνών πολιτικών που σχετίζονται με τα τρόφιμα, με σκοπό την πραγμάτωση του δικαιώματος των πληθυσμών στη διατροφή.

(5) Η σύνοδος του Ευρωπαϊκού Συμβουλίου της 20ής Ιουνίου 2008 κατέληγε στο συμπέρασμα ότι χρειάζεται να αναλάβει δράση η Ευρωπαϊκή Ένωση, τόσο από την αναπτυξιακή σκοπιά όσο και από τη σκοπιά της ανθρωπιστικής βοήθειας. Επιπλέον αναφερόταν ότι η Ευρωπαϊκή Ένωση θα αφιερώσει πόρους για να χρηματοδοτήσει, πέραν της επισιτιστικής βοήθειας, δίκτυα ασφαλείας για τις φτωχές και ευάλωτες πληθυσμιακές ομάδες, ότι η ΕΕ θα υποστηρίξει μια σθεναρή απόκριση στον τομέα των γεωργικών προμηθειών στις αναπτυσσόμενες χώρες, παρέχοντας ειδικότερα την απαιτούμενη χρηματοδότηση για γεωργικές εισροές καθώς και βοήθεια για τη χρησιμοποίηση μέσων διαχείρισης του κινδύνου που βασίζονται στην αγορά, και επίσης εκφραζόταν ικανοποίηση για την πρόθεση της Επιτροπής να υποβάλει πρόταση για τη σύσταση νέου ταμείου με σκοπό τη στήριξη της γεωργίας στις αναπτυσσόμενες χώρες, εντός του τρέχοντος δημοσιονομικού πλαισίου.

(6) Εξάλλου, στα Συμπεράσματα του Ευρωπαϊκού Συμβουλίου αναφέρεται επίσης ότι η ΕΕ θα προωθήσει πιο συντονισμένη και μακροπρόθεσμη διεθνή απόκριση στην τρέχουσα επισιτιστική κρίση, ιδιαίτερα στο πλαίσιο του ΟΗΕ και των διεθνών χρηματοπιστωτικών ιδρυμάτων· η ΕΕ χαιρετίζει ακόμη τη σύσταση από τον Γενικό Γραμματέα του ΟΗΕ της ειδικής ομάδας υψηλού επιπέδου για την παγκόσμια κρίση επισιτιστικής ασφάλειας και είναι αποφασισμένη να συμμετάσχει πλήρως στις προσπάθειες για την υλοποίηση της διακήρυξης που συμφωνήθηκε στη Ρώμη στις 5 Ιουνίου 2008 στο πλαίσιο της Διάσκεψης υψηλού επιπέδου για την παγκόσμια επισιτιστική ασφάλεια. Η προαναφερθείσα ειδική ομάδα του ΟΗΕ επεξεργάζεται ήδη ένα «Ολοκληρωμένο πλαίσιο δράσης» (στο εξής: «ΟΠΔ»), ενώ ο FAO εγκαινίασε «Πρωτοβουλία σχετικά με τη διόγκωση των τιμών των τροφίμων» (Initiative on Soaring Food Prices – ISFP). Άλλοι διεθνείς οργανισμοί, όπως το IFAD, η Παγκόσμια Τράπεζα και περιφερειακοί οργανισμοί εγκαινίασαν δικές τους πρωτοβουλίες.

(7) Οι ανάγκες χρηματοδότησης για την πλήρη αντιμετώπιση των άμεσων επιπτώσεων των υψηλών τιμών των τροφίμων είναι πολύ υψηλές. Η απάντηση πρέπει να προέλθει από τη διεθνή κοινότητα στο σύνολό της, η δε Κοινότητα έχει καταβάλει προσπάθεια προκειμένου να συνεισφέρει το μερίδιο που της αναλογεί.

(8) Οι ίδιες συνθήκες που προκαλούν την ανάγκη δημιουργίας της παρούσας χρηματοδοτικής διευκόλυνσης (δηλαδή οι υψηλές τιμές των τροφίμων) συνεπάγονται επίσης μείωση των δαπανών για τις αγορές γεωργικών προϊόντων που εμπίπτουν στον τομέα 2 του δημοσιονομικού πλαισίου. Από τρέχουσες εκτιμήσεις συνάγεται επίσης ότι το 2009 θα υπάρξει σημαντικό αδιάθετο περιθώριο υπό το ανώτατο όριο που ισχύει για τον τομέα 2.

(9) Η στρατηγική της Κοινότητας για την αντιμετώπιση του προβλήματος πρέπει να αποσκοπεί στη σθεναρή ενθάρρυνση μιας θετικής απόκρισης στον τομέα των γεωργικών προμηθειών στις αναπτυσσόμενες χώρες βραχυμεσοπρόθεσμα και ταυτόχρονα στη σημαντική άμβλυνση των αρνητικών συνεπειών που οι αυξήσεις των τιμών των τροφίμων συνεπάγονται για τα φτωχότερα στρώματα του πληθυσμού των υπόψη χωρών. Μία αντίδραση στο σκέλος της προσφοράς εξυπηρετεί επίσης το συμφέρον της Κοινότητας, ενόψει της εκτόνωσης των πιέσεων που ασκούνται σήμερα στις τιμές των γεωργικών προϊόντων.

(10) Η Κοινότητα έχει στη διάθεσή της πλειάδα μέσων που επικεντρώνονται στην αναπτυξιακή βοήθεια υπό μακροπρόθεσμη προοπτική· πρόκειται, ιδίως για τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας[12], και το Ευρωπαϊκό Ταμείο Ανάπτυξης, μέσω του οποίου παρέχεται επίσημη αναπτυξιακή βοήθεια σε χώρες ΑΚΕ και σε ΥΧΕ (στο εξής: «ΕΤΑ»)· ο προγραμματισμός των εν λόγω μέσων έγινε πρόσφατα με γνώμονα τις μεσοπρόθεσμες και μακροπρόθεσμες αναπτυξιακές προτεραιότητες των επιλέξιμων χωρών. Τυχόν μεγάλης έκτασης επαναπρογραμματισμός στο πλαίσιο των προαναφερθέντων μέσων με σκοπό την αντιμετώπιση μιας βραχυπρόθεσμης κρίσης θα έθετε σε κίνδυνο την ισορροπία και τη συνεκτικότητα των υφιστάμενων στρατηγικών συνεργασίας με τις συγκεκριμένες χώρες. Η Κοινότητα έχει ακόμη στη διάθεσή της τον κανονισμό (ΕΚ) αριθ. 1257/96 του Συμβουλίου της 20ής Ιουνίου 1996 σχετικά με την ανθρωπιστική βοήθεια[13] για την παροχή βοήθειας εκτάκτου ανάγκης, καθώς επίσης τον κανονισμό (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση μηχανισμού σταθερότητας[14].

(11) Ωστόσο, τα προαναφερθέντα μέσα έχουν ήδη ενεργοποιηθεί ή επαναπρογραμματισθεί κατά τη διάρκεια του 2008 στον μεγαλύτερο δυνατό βαθμό με στόχο την αντιμετώπιση των αρνητικών συνεπειών των υψηλών τιμών των τροφίμων στις αναπτυσσόμενες χώρες. Το ίδιο θα μπορούσε να γίνει και το 2009, αλλά σε πολύ περιορισμένη έκταση· πλην όμως, κάτι τέτοιο θα ήταν εντελώς ανεπαρκές για την κάλυψη των σχετικών αναγκών.

(12) Υπό τις παρούσες συνθήκες, όπου οι υψηλές τιμές των τροφίμων συνεπάγονται μείωση των δαπανών στο πλαίσιο της ΚΓΠ, η Επιτροπή προτείνει τον επαναπροσανατολισμό μέρους των εξοικονομούμενων πόρων στη γεωργική παραγωγή αναπτυσσόμενων χωρών.

(13) Επιβάλλεται, εντούτοις, να προστατευθούν τα συμφέροντα των ευρωπαίων γεωργών και να ληφθεί πρόνοια προκειμένου να διασφαλισθεί ότι η παρούσα πρόταση δεν θα θέσει σε καμία περίπτωση σε κίνηση τον μηχανισμό δημοσιονομικής πειθαρχίας ο οποίος προβλέπεται στους κανονισμούς (ΕΚ) αριθ. 1782/2003[15] και (ΕΚ) αριθ. 1290/2005[16] του Συμβουλίου.

(14) Κατά συνέπεια, είναι αναγκαίο να θεσπισθεί ειδική χρηματοδοτική διευκόλυνση, συμπληρωματική σε σχέση με τα υφιστάμενα αναπτυξιακά μέσα και το μέσο ανθρωπιστικής βοήθειας, καθώς επίσης να θεσπισθούν επείγοντα και πρόσθετα μέτρα προς αντιμετώπιση σε σύντομο χρονικό διάστημα των επιπτώσεων που έχει στις αναπτυσσόμενες χώρες η σημερινή ραγδαία αύξηση των τιμών των τροφίμων.

(15) Τα μέτρα που θεσπίζονται στο πλαίσιο της παρούσας Διευκόλυνσης πρέπει να βοηθούν τις αναπτυσσόμενες χώρες να ενισχύσουν την παραγωγικότητα του γεωργικού τους τομέα κατά τις επόμενες καλλιεργητικές περιόδους, να ανταποκριθούν ταχέως στις άμεσες ανάγκες των οικείων χωρών και του πληθυσμού τους και να λάβουν τα αρχικά μέτρα που απαιτούνται για την κατά το δυνατόν αποσόβηση της επανεμφάνισης καταστάσεων επισιτιστικής ανασφάλειας, καθώς επίσης να συντελούν στον μετριασμό των επιπτώσεων των υψηλών τιμών των τροφίμων παγκοσμίως, επ’ ωφελεία των φτωχότερων τμημάτων του πληθυσμού αλλά και των ευρωπαίων καταναλωτών και γεωργών.

(16) Αυτή τούτη η φύση των μέτρων που προβλέπει ο παρών κανονισμός υπαγορεύει τη θεσμοθέτηση αποτελεσματικών, ευέλικτων, διαφανών και γρήγορων διαδικασιών λήψης αποφάσεων για τη χρηματοδότησή τους, με τη στενή συνεργασία μεταξύ όλων των εμπλεκόμενων θεσμικών οργάνων. Ο παρών κανονισμός πρέπει, ειδικότερα, να προβλέπει τη χρηματοδότηση ήδη δρομολογηθέντων μέτρων που διεθνείς οργανισμοί υποστηρίζουν ή είναι έτοιμοι να υποστηρίξουν προ της έκδοσής του, με χρονική αφετηρία την 20ή Ιουνίου 2008, η οποία συμπίπτει με την ημερομηνία έκδοσης των Συμπερασμάτων του Ευρωπαϊκού Συμβουλίου.

(17) Είναι αναγκαίο να προβλεφθεί η προστασία των οικονομικών συμφερόντων της Κοινότητας σύμφωνα με τους κανονισμούς (ΕΚ, Ευρατόμ) αριθ. 2988/95[17] του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων, (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[18] και (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[19].

(18) Δεδομένου ότι οι στόχοι του παρόντος κανονισμού είναι αδύνατον να επιτευχθούν επαρκώς από τα κράτη μέλη και ότι συνεπώς, λόγω της κλίμακας των απαιτούμενων μέτρων, μπορούν να επιτευχθούν καλύτερα σε κοινοτικό επίπεδο, η Κοινότητα δύναται να θεσπίσει μέτρα, σύμφωνα με την αρχή της επικουρικότητας, όπως αυτή καθορίζεται στο άρθρο 5 της συνθήκης. Σύμφωνα με την αρχή της αναλογικότητας, η οποία ορίζεται στο άρθρο 5 της συνθήκης, ο παρών κανονισμός δεν υπερβαίνει το μέτρο που είναι αναγκαίο για την επίτευξη των εν λόγω στόχων.

(19) Ο παρών κανονισμός πρέπει να τεθεί σε ισχύ την επομένη της δημοσίευσής του, ώστε να διασφαλισθεί η αποτελεσματικότητα των μέτρων που προβλέπονται σ’ αυτόν, αλλά και λαμβανομένου υπόψη του κατεπείγοντος χαρακτήρα των μέτρων.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Αντικείμενο και πεδίο εφαρμογής

1. Η Κοινότητα χρηματοδοτεί μέτρα με στόχο την υποστήριξη ταχείας και άμεσης απόκρισης στο πρόβλημα των αυξημένων τιμών των τροφίμων σε αναπτυσσόμενες χώρες, για την κάλυψη των αναγκών που ανακύπτουν κατά το χρονικό διάστημα μεταξύ επείγουσας βοήθειας και μεσομακροπρόθεσμης αναπτυξιακής συνεργασίας.

2. Τα μέτρα εφαρμόζονται προς όφελος αναπτυσσόμενων χωρών, όπως αυτές ορίζονται από τον ΟΟΣΑ/ΕΑΒ, και του πληθυσμού τους, σύμφωνα με τις ακόλουθες διατάξεις.

Η Επιτροπή θεσπίζει τα μέτρα που αναφέρονται στην παράγραφο 1. Τα μέτρα αυτά αφορούν τη χρηματοδότηση διεθνών πρωτοβουλιών οι οποίες υποστηρίζουν τον σκοπό και τους στόχους του παρόντος κανονισμού και των οποίων η υλοποίηση πραγματοποιείται μέσω περιφερειακών και παγκόσμιας εμβέλειας διεθνών οργανισμών. Η Επιτροπή ενημερώνει σχετικά το Ευρωπαϊκό Κοινοβούλιο και το Συμβούλιο.

3. Με τα εν λόγω μέτρα καθορίζεται κατάλογος των χωρών-στόχων που προσδιορίζονται σύμφωνα με το σύνολο κριτηρίων που καθορίζονται στο παράρτημα, βάσει πληροφοριών, μεταξύ άλλων για τις πραγματικές ανάγκες ανά χώρα, που η Επιτροπή αποκτά ιδίως μέσω των αντιπροσωπειών της και μέσω αξιολογήσεων διεθνούς εμβέλειας που της παρέχουν διάφοροι οργανισμοί, π.χ. εκείνοι που λειτουργούν στο πλαίσιο του συστήματος του ΟΗΕ.

4. Για να διασφαλισθεί η συνεκτικότητα και η αποτελεσματικότητα της κοινοτικής βοήθειας, σε περίπτωση που το οικείο πρόγραμμα προς υλοποίηση έχει περιφερειακό ή διασυνοριακό χαρακτήρα, η Επιτροπή δύναται να αποφασίσει ότι ο πληθυσμός άλλων αναπτυσσόμενων χωρών που δεν ανήκουν στη συγκεκριμένη περιφέρεια είναι δυνατό να ωφεληθεί από το εν λόγω πρόγραμμα.

5. Η επιλογή των διεθνών οργανισμών, συμπεριλαμβανομένων των περιφερειακών οργανισμών (στο εξής: «διεθνείς οργανισμοί») θα γίνει με κριτήριο την ικανότητά τους να δώσουν ταχεία και υψηλής ποιότητας απόκριση στις ειδικές ανάγκες των στοχοθετημένων αναπτυσσόμενων χωρών σε σχέση με τους στόχους του παρόντος κανονισμού.

Άρθρο 2Στόχοι και αρχές

1. Πρωταρχικοί στόχοι της βοήθειας και της συνεργασίας κατ’ εφαρμογή του παρόντος κανονισμού είναι η ενθάρρυνση θετικής απόκρισης του γεωργικού τομέα στο σκέλος της προσφοράς στις στοχοθετημένες χώρες και περιφέρειες στο πλαίσιο της βιώσιμης ανάπτυξής τους και η υποστήριξη δραστηριοτήτων με σκοπό την ταχεία και άμεση λήψη μέτρων για τον μετριασμό των αρνητικών συνεπειών των υψηλών τιμών των τροφίμων με γνώμονα τους στόχους της επισιτιστικής ασφάλειας.

2. Επιδιώκεται διαφοροποιημένη προσέγγιση σε συνάρτηση με τα αναπτυξιακά δεδομένα και τις επιπτώσεις της ραγδαίας αύξησης των τιμών των τροφίμων, ούτως ώστε να παρέχονται στις στοχοθετημένες χώρες ή περιφέρειες και στους πληθυσμούς τους στοχοθετημένη, εξατομικευμένη και καλά προσαρμοσμένη στήριξη που να ανταποκρίνεται στις ατομικές τους ανάγκες, στρατηγικές, προτεραιότητες και ικανότητες αντίδρασης.

3. Κατά παρέκκλιση από τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου και τον κανονισμό (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου, σε περίπτωση που τα σχεδιαζόμενα μέτρα συνάδουν με το άρθρο 1 παράγραφος 1 και με το άρθρο 3 παράγραφος 2 του παρόντος κανονισμού, τα εν λόγω μέτρα χρηματοδοτούνται δυνάμει του παρόντος κανονισμού.

Οι διάφοροι αναπτυξιακοί μηχανισμοί και η παρούσα Διευκόλυνση εφαρμόζονται κατά τρόπο που να διασφαλίζει τη συνέχεια της συνεργασίας, ιδίως όσον αφορά τη μετάβαση από την επείγουσα παροχή βοήθειας στην κάλυψη μεσομακροπρόθεσμων αναγκών.

4. Η Επιτροπή λαμβάνει μέριμνα προκειμένου τα μέτρα που θεσπίζονται δυνάμει του παρόντος κανονισμού να είναι συμβατά με το συνολικό στρατηγικό πλαίσιο πολιτικής της Κοινότητας για την οικεία επιλέξιμη χώρα ή χώρες.

Άρθρο 3Εφαρμογή

1. Η βοήθεια και η συνεργασία της Κοινότητας υλοποιούνται μέσω σειράς αποφάσεων που λαμβάνει η Επιτροπή για τη χρηματοδότηση μέτρων στήριξης, τα οποία περιγράφονται στο άρθρο 1 παράγραφοι 1, 2 και 3 του παρόντος κανονισμού.

2. Με γνώμονα τις ειδικές συνθήκες κάθε χώρας, τα μέτρα στήριξης που είναι επιλέξιμα προς υλοποίηση είναι τα εξής:

(α) μέτρα για τη βελτίωση της πρόσβασης σε συντελεστές και υπηρεσίες γεωργικής παραγωγής, όπως λιπάσματα και σπόρους·

(β) μέτρα «διχτυού ασφαλείας» με στόχο τη διατήρηση ή τη βελτίωση του γεωργικού παραγωγικού δυναμικού, καθώς επίσης την κάλυψη των βασικών αναγκών σίτισης των πλέον ευάλωτων τμημάτων του πληθυσμού.

3. Μέτρα στήριξης που ανταποκρίνονται στους στόχους του παρόντος κανονισμού μπορούν να χρηματοδοτούνται κατά μέγιστο ποσοστό 1% του ποσού που μνημονεύεται στο άρθρο 10 παράγραφος 1.

Άρθρο 4Eπιλεξιμότητα

Φορείς επιλέξιμοι για χρηματοδότηση είναι διεθνείς οργανισμοί οι οποίοι εκπληρώνουν τις προϋποθέσεις που καθορίζονται στο άρθρο 43 του κανονισμού (ΕΚ, Ευρατόμ) αριθ. 2342/2002[20] της Επιτροπής.

Άρθρο 5Διαδικασίες χρηματοδότησης και διαχείρισης

1. Τα μέτρα που χρηματοδοτούνται βάσει του παρόντος κανονισμού εφαρμόζονται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002[21], λαμβανομένου υπόψη οσάκις ενδείκνυται του κατεπείγοντος χαρακτήρα των ληπτέων μέτρων.

2. Η κοινοτική βοήθεια δεν χρησιμοποιείται καταρχήν για την καταβολή φόρων, δασμών ή τελών σε επιλέξιμες χώρες.

3. Η συμμετοχή στις κατάλληλες διαδικασίες ανάθεσης συμβάσεων είναι ανοικτή σε κάθε φυσικό ή νομικό πρόσωπο που είναι επιλέξιμο σύμφωνα με το γεωγραφικό αναπτυξιακό μέσο που εφαρμόζεται στη χώρα όπου υλοποιείται η εκάστοτε δράση, καθώς επίσης σε κάθε φυσικό ή νομικό πρόσωπο που είναι επιλέξιμο σύμφωνα με τους κανόνες του υλοποιούντος διεθνούς οργανισμού· στο πλαίσιο αυτό λαμβάνεται μέριμνα για την ισότιμη μεταχείριση όλων των χορηγών βοήθειας. Οι ίδιοι κανόνες ισχύουν για τις προμήθειες και τα υλικά. Οι εμπειρογνώμονες μπορούν να έχουν οποιαδήποτε ιθαγένεια.

Άρθρο 6Δημοσιονομικές δεσμεύσεις

1. Οι σχετικές δημοσιονομικές υποχρεώσεις αναλαμβάνονται με βάση αποφάσεις της Επιτροπής.

2. Με τα μέτρα που θεσπίζονται βάσει του παρόντος κανονισμού επιτρέπεται να χρηματοδοτηθούν από τις 20 Ιουνίου 2008 δραστηριότητες υπό υλοποίηση οι οποίες έχουν ξεκινήσει σε στοχοθετημένες χώρες ή από οργανισμούς για τους οποίους γίνεται λόγος στο άρθρο 4 πριν από την έναρξη ισχύος του παρόντος κανονισμού.

Άρθρο 7Προστασία των οικονομικών συμφερόντων της Κοινότητας

1. Κάθε συμφωνία χρηματοδότησης που απορρέει από την εφαρμογή του παρόντος κανονισμού περιλαμβάνει διατάξεις που διασφαλίζουν την προστασία των οικονομικών συμφερόντων της Κοινότητας, ιδίως, όσον αφορά τις παρατυπίες, την απάτη, τη διαφθορά και κάθε άλλη παράνομη δραστηριότητα, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, τον κανονισμό (ΕΚ, Ευρατόμ) αριθ. 2185/96 του Συμβουλίου και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου.

2. Οι σχετικές συμφωνίες χρηματοδότησης περιέχουν διατάξεις για την παροχή στην Επιτροπή και στο Ελεγκτικό Συνέδριο πρόσβασης σε πληροφορίες αναγκαίες για την άσκηση των καθηκόντων τους, εν ανάγκη με τη διενέργεια επιτόπιων ελέγχων, με βάση τις συμφωνίες επαλήθευσης που συνάπτονται με τους οικείους διεθνείς οργανισμούς.

Άρθρο 8Προβολή της ΕΕ

Οι συμβάσεις που συνάπτονται δυνάμει του παρόντος κανονισμού περιλαμβάνουν ειδικές διατάξεις με τις οποίες διασφαλίζεται η κατάλληλη προβολή της Ευρωπαϊκής Ένωσης στο πλαίσιο όλων των δραστηριοτήτων που αναπτύσσονται βάσει των υπόψη συμβάσεων.

Άρθρο 9Υποβολή εκθέσεων

Η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τα μέτρα που έχει λάβει κατ’ εφαρμογή του παρόντος κανονισμού το αργότερο μέχρι τις 31 Δεκεμβρίου 2009. Η Επιτροπή υποβάλλει στα προαναφερθέντα όργανα έκθεση σχετικά με την εφαρμογή των μέτρων, συμπεριλαμβανομένων, στο μέτρο του δυνατού, των βασικών αποτελεσμάτων και συνεπειών της βοήθειας που παρέχεται κατ’ εφαρμογή του παρόντος κανονισμού, το αργότερο μέχρι τις 31 Δεκεμβρίου 2012.

Άρθρο 10Δημοσιονομικές διατάξεις

1. Το συνολικό ποσό δημοσιονομικής αναφοράς για την εφαρμογή του παρόντος κανονισμού για την περίοδο 2008-2009 ανέρχεται σε 1,0 δισεκατομμύριο EUR.

2. Για το 2008, το ποσό αναφοράς ανέρχεται σε 750 εκατομμύρια EUR.

3. Για το 2009, το μέγιστο ποσό αναφοράς ανέρχεται σε 250 εκατομμύρια EUR.

4. Το ποσό που δεσμεύεται αφήνει υποχρεωτικά, για έκαστο έτος, περιθώριο ελάχιστου ύψους 600 εκατομμυρίων EUR στον τομέα 2 του δημοσιονομικού πλαισίου, με βάση την πρόβλεψη που διατυπώνεται στην πλέον πρόσφατη έκθεση του συστήματος έγκαιρης προειδοποίησης, κατά τα οριζόμενα στον κανονισμό (ΕΚ) αριθ. 1290/2005. Αν δεν επιτευχθεί αυτό ως προς ένα συγκεκριμένο έτος, το μέγιστο ποσό που μπορεί να δεσμευθεί για το συγκεκριμένο έτος δυνάμει του παρόντος κανονισμού ελαττώνεται έτσι ώστε να αποκατασταθεί ένα τέτοιο περιθώριο στο πλαίσιο του τομέα 2.

Άρθρο 11Έναρξη ισχύος

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται έως τις 31 Δεκεμβρίου 2009.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ενδεικτικός κατάλογος κριτηρίων για την επιλογή των χωρών-στόχων

Ενδεικτικά κριτήρια για την επιλογή των χωρών-στόχων:

- Πληθωρισμός των τιμών των τροφίμων και πιθανές κοινωνικοοικονομικές και πολιτικές επιπτώσεις του:

- ύψος του πληθωρισμού των τιμών των τροφίμων (σε σύγκριση με τον γενικό πληθωρισμό)

- εξάρτηση από τις εισαγωγές τροφίμων, συμπεριλαμβανομένης της εισαγωγής επισιτιστικής βοήθειας

- κοινωνική ευπάθεια και πολιτική σταθερότητα

- παραγωγή τροφίμων ως ποσοστό της γεωργικής κατανάλωσης

- Ικανότητα της δυνάμει επιλέξιμης χώρας να ανταποκριθεί και να εφαρμόσει κατάλληλα μέτρα αντιμετώπισης του προβλήματος

- Μέτρα θεσπισθέντα από την κυβέρνηση, μεταξύ άλλων στο σκέλος της προσφοράς και στον τομέα του εμπορίου

- Έσοδα από εξαγωγές

- Δημοσιονομική ευπάθεια

Θα ληφθούν υπόψη επίσης οι τυχόν άλλες πηγές χρηματοδότησης που είναι διαθέσιμες στη στοχοθετημένη χώρα βραχυπρόθεσμα από την κοινότητα των δωρητών με στόχο την αντιμετώπιση της επισιτιστικής κρίσης, καθώς και η δυνατότητα της χώρας να αυξήσει τη γεωργική της παραγωγή κατά τρόπο μακροπρόθεσμα αειφόρο.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Διευκόλυνση για την ταχεία αντιμετώπιση των διογκούμενων τιμών των τροφίμων στις αναπτυσσόμενες χώρες

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτητων/προϋπολογισμοσ βασει δραστηριοτητων)

Τομέας (-είς) δραστηριότητας και σχετική(-ές) δραστηριότητα(-ες): 21 (Ανάπτυξη)

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού (επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές Β..Α) συμπεριλαμβανομένων των ονομασιών τους:

Προτεινόμενες γραμμές: 21.02.03 (ταχεία απόκριση στις αυξήσεις των τιμών των τροφίμων στις αναπτυσσόμενες χώρες) 21.01.04.40 (δαπάνες διοικητικής υποστήριξης)

3.2. Διάρκεια της δράσης και των δημοσιονομικών επιπτώσεων:

Η διάρκεια καλύπτει τα οικονομικά έτη 2008-2009· το προβλεπόμενο ποσό ανέρχεται σε 1 δισεκατομμύριο €

3.3. Δημοσιονομικά χαρακτηριστικά:

Γραμμή προϋπολογισμού | Είδος δαπάνης | Nέα | Συνεισφορά ΕΖΕΣ | Συνεισφορές υποψηφίων χωρών | Τομέας δημοσιονομικών προοπτικών |

21.02.03 | ΜΥΔ | Διαχ.[22] | ΝΑΙ | ΟΧΙ | ΟΧΙ | Αριθ. 2 |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Ανακεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών(ΠΠ)

εκατ. EUR (με 3 δεκαδικά ψηφία)

Eίδος δαπάνης | Τμήμα αριθ. | Έτος 2008 | 2009 | 2010 | 2011 | 2012 | 2013 και επόμενα | Σύνολο |

Επιχειρησιακές δαπάνες[23] |

Πιστώσεις ανάληψης υποχρεώσεων (ΠΑΥ) | 8.1. | α | 750,00 | 240,00 | 990,000 |

Πιστώσεις πληρωμών (ΠΠ) | β | 890,000 | 100,000 | 990,000 |

Διοικητικές δαπάνες περιλαμβανόμενες στο ποσό αναφοράς[24] |

Τεχνική και διοικητική βοήθεια (ΜΔΠ) | 8.2.4. | γ | 10,000 | 10,000 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α+γ | 750,000 | 250,000 | 1000,000 |

Πιστώσεις πληρωμών | β+γ | 900,000 | 100,000 | 1000,000 |

Διοικητικές δαπάνες μη περιλαμβανόμενες στο ποσό αναφοράς[25] |

Ανθρώπινοι πόροι και συναφείς δαπάνες (ΜΔΠ) | 8.2.5. | δ |

Διοικητικές δαπάνες, εκτός ανθρώπινων πόρων και συναφών δαπανών, μη περιλαμβανόμενες στο ποσό αναφοράς (ΜΔΠ) | 8.2.6. | ε |

Συνολικές ενδεικτικές δημοσιονομικές δαπάνες της δράσης |

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+γ+δ+ε | 750,000 | 250,000 | 1000,000 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+γ+δ+ε | 900,000 | 100,000 | 1000,000 |

Λεπτομέρειες σχετικά με τη συγχρηματοδότηση

:Μ.Δ.

εκατ. EUR (με 3 δεκαδικά ψηφία)

Συγχρηματοδοτών οργανισμός | Έτος ν | N + 1 | ν + 2 | ν + 3 | ν + 4 | ν + 5 και επόμενα | Σύνολο |

…………………… | στ |

ΣΥΝΟΛΟ ΠΑΥ περιλαμβανομένης της συγχρηματοδότησης | α+γ+δ+ε+στ |

4.1.2. Συμβατότητα με τον δημοσιονομικό προγραμματισμό

( Η πρόταση είναι συμβατή με τον ισχύοντα δημοσιονομικό προγραμματισμό.

( Η πρόταση απαιτεί τον επαναπρογραμματισμό του σχετικού τομέα των δημοσιονομικών προοπτικών.

( Η πρόταση ενδέχεται να απαιτήσει την εφαρμογή των διατάξεων της διοργανικής συμφωνίας[26] (ήτοι μέσο ευελιξίας ή αναθεώρηση των δημοσιονομικών προοπτικών).

4.1.3. Δημοσιονομικές επιπτώσεις στα έσοδα

( Η πρόταση δεν έχει δημοσιονομικές επιπτώσεις στα έσοδα

( Η πρόταση έχει δημοσιονομικές επιπτώσεις – οι επιπτώσεις στα έσοδα είναι οι ακόλουθες:

εκατ. EUR (με ένα δεκαδικό ψηφίο)

Πριν από τη δράση [Έτος ν-1] | Κατάσταση μετά τη δράση |

Σύνολο ανθρώπινων πόρων | 12 | 14 | 12 | 10 | 8 |

Ο προσδιορισμός των αναγκών έγινε με βάση το ότι θα είναι επιλέξιμοι μόνον διεθνείς και περιφερειακοί οργανισμοί (άρθρο 4 του σχεδίου κανονισμού).

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκη υλοποίησης βραχυμεσοπρόθεσμα

Η παρούσα Διευκόλυνση αποσκοπεί στην κάλυψη των αναγκών του πληθυσμού αναπτυσσόμενων χωρών που πλήττονται από τη διόγκωση των τιμών των τροφίμων, συμπεριλαμβανομένης της ανάγκης των γεωργών να δώσουν λύση στο πρόβλημα στο σκέλος της προσφοράς και στην ανάγκη των καταναλωτών να προμηθεύονται τρόφιμα σε τιμές που να αντιστοιχούν στην αγοραστική τους δύναμη.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Η πρόταση αποβλέπει στη θέσπιση μέσου περιορισμένης χρονικής διάρκειας για την παροχή βραχυπρόθεσμης που να καλύπτει το χρονικό διάστημα μεταξύ της παροχής βοήθειας έκτακτης ανάγκης και της μεσομακροπρόθεσμης αναπτυξιακής συνεργασίας. Η Διευκόλυνση συμπληρώνει τα υφιστάμενα μέσα εξωτερικής συνεργασίας που έχει στη διάθεσή της η Κοινότητα, ιδίως δε αυτά που αφορούν την άμεση αντίδραση σε κρίσεις (μέσο ανθρωπιστικής βοήθειας, μέσο σταθερότητας) και τη μακροπρόθεσμη αναπτυξιακή συνεργασία (μέσο αναπτυξιακής συνεργασίας για θεματικά προγράμματα – περιλαμβανομένης της επισιτιστικής ασφάλειας – και για γεωγραφικά προγράμματα σε αναπτυσσόμενες χώρες περιλαμβανομένης της Νότιας Αφρικής, αλλά με την εξαίρεση όλων των άλλων χωρών ΑΚΕ, καθώς επίσης το 10ο Ευρωπαϊκό Ταμείο Ανάπτυξης (ΕΤΑ) για την περίοδο 2008-2013 για τις υπόλοιπες χώρες ΑΚΕ). Συνέργειες θα επιτευχθούν με τη διασφάλιση του ότι τα μέτρα που θα εφαρμοσθούν θα συμπορεύονται με τις στρατηγικές της ΕΚ για την παροχή βοήθειας ανά χώρα.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Στόχοι της βοήθειας θα είναι η ενθάρρυνση θετικής απόκρισης από πλευράς γεωργών στο σκέλος της προσφοράς στις στοχοθετημένες χώρες και περιφέρειες στο πλαίσιο της βιώσιμης ανάπτυξής τους και η υποστήριξη δραστηριοτήτων με σκοπό την ταχεία και άμεση λήψη μέτρων για τον μετριασμό των αρνητικών συνεπειών των υψηλών τιμών των τροφίμων προκειμένου να περιορισθεί ο υποσιτισμός με γνώμονα τους στόχους της επισιτιστικής ασφάλειας.

Αναμενόμενα αποτελέσματα :

- Αύξηση της γεωργικής παραγωγής στις στοχοθετημένες χώρες (αύξηση το 2009 και το 2010, σε σύγκριση με τον μέσο όρο της περιόδου 2005-7)

- Μείωση του πληθωρισμού των τιμών των τροφίμων (βελτίωση το 2010 της αναλογίας πληθωρισμός τιμών τροφίμων/γενικός πληθωρισμός)

Δείκτες που θα εφαρμοσθούν για την παρακολούθηση και αξιολόγηση:

- Ετήσια αύξηση της συνολικής γεωργικής παραγωγής

- Ετήσια αύξηση της μέσης απόδοσης στοχοθετημένων γεωργών

- Μείωση του ποσοστού υποσιτισμού μεταξύ των βοηθούμενων ομάδων πληθυσμού, με έμφαση στον οξύ υποσιτισμό και στο ποσοστό των <5 με κατώτερο από το κανονικό βάρος

- Ύψος του πληθωρισμού των τιμών των τροφίμων σε σύγκριση με τον γενικό πληθωρισμό στις υποβοηθούμενες χώρες

5.4. Mέθοδος υλοποίησης (ενδεικτική)

( Κεντρική διαχείριση

( απευθείας από την Επιτροπή

( έμμεσα με ανάθεση σε:

( εκτελεστικούς οργανισμούς

( οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

( εθνικούς δημόσιους οργανισμούς/οργανισμούς με αποστολή δημόσιας υπηρεσίας

Επιμερισμένη ή αποκεντρωμένη διαχείριση

( με τα κράτη μέλη

με τρίτες χώρες

( Από κοινού διαχείριση με διεθνείς οργανισμούς (να διευκρινιστεί)

Παρατηρήσεις: Η από κοινού διαχείριση αποτελεί την προτιμητέα επιλογή. Πλην όμως, για ορισμένα προγράμματα ενδέχεται να απαιτηθεί κεντρική διαχείριση από πλευράς Επιτροπής.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Η παρακολούθηση θα πραγματοποιείται από την Επιτροπή, με αξιοποίηση των πληροφοριών που συγκεντρώνουν οι κατά τόπους αντιπροσωπείες της ΕΚ και οι οργανισμοί που συμμετέχουν στην εφαρμογή του Ολοκληρωμένου Πλαισίου Δράσης (ΟΠΔ) του ΟΗΕ.

6.2. Αξιολόγηση

6.2.1. Εκ των προτέρων αξιολόγηση

Τον Απρίλιο του 2008 άρχισε η ανά χώρα λεπτομερής εκτίμηση των χρηματοδοτικών αναγκών των αναπτυσσόμενων χωρών. Το έργο αυτό συντονίζεται από την ειδική ομάδα του ΟΗΕ για την παγκόσμια κρίση επισιτισμού. Το έργο της εκτίμησης θα συνεχισθεί κατά την περίοδο Ιουνίου-Σεπτεμβρίου 2008. Εκ παραλλήλου, οι υπηρεσίες της Επιτροπής (σε κεντρικό επίπεδο και σε επίπεδο αντιπροσωπειών) έχουν εκπονήσει εμπεριστατωμένη ποσοτική και ποιοτική ανάλυση σε σχέση με 110 χώρες.

6.2.2. Mέτρα που ελήφθησαν μετά από ενδιάμεση/εκ των υστέρων αξιολόγηση (διδάγματα από ανάλογες εμπειρίες του παρελθόντος)

μ.δ.

6.2.3. Όροι και συχνότητα των μελλοντικών αξιολογήσεων

Το 2011 θα πραγματοποιηθεί εξωτερική αξιολόγηση των συνεπειών των μέτρων που θα τεθούν σε εφαρμογή στο πλαίσιο της Διευκόλυνσης.

7. Μέτρα για την καταπολεμηση της απατησ

Θα εφαρμοσθούν τα συνήθη μέτρα για την καταπολέμηση της απάτης που προβλέπονται για την παροχή βοήθειας στο πλαίσιο αναπτυξιακής συνεργασίας.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. EUR (με 3 δεκαδικά ψηφία)

Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 |

Μόνιμοι ή έκτακτοι υπάλληλοι[29] (XX 01 01) | A*/AD | 5 | 5 | 5 | 5 | 3 |

B*, C*/AST |

Προσωπικό που χρηματοδοτείται[30] από το άρθρο XX 01 02 | 7 | 9 | 7 | 5 | 5 |

Λοιπό προσωπικό που χρηματοδοτείται[31] από το άρθρο XX 01 04/05 |

ΣΥΝΟΛΟ | 12 | 14 | 12 | 10 | 8 |

Ο προσδιορισμός των αναγκών έγινε με βάση το ότι θα είναι επιλέξιμοι μόνον διεθνείς και περιφερειακοί οργανισμοί (άρθρο 4 του σχεδίου κανονισμού).

8.2.2. Περιγραφή των καθηκόντων που απορρέουν από τη δράση

Κατάρτιση αποφάσεων, κατάρτιση συμβάσεων, εκτέλεση πληρωμών, οργάνωση μελετών, διαχειριστικών ελέγχων και αξιολόγησης, υποβολή εκθέσεων.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσια Στρατηγική Πολιτική/Προσχέδιο Προϋπολογισμού) για το έτος ν

( Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

( Θέσεις προς αναδιάταξη με χρησιμοποίηση των υφιστάμενων πόρων της διαχειρίστριας υπηρεσίας (εσωτερική αναδιάταξη)

( Θέσεις που απαιτούνται για το έτος ν αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους

8.2.4. Άλλες διοικητικές δαπάνες περιλαμβανόμενες στο ποσό αναφοράς ( XX 01 04/05 – Δαπάνες διοικητικής διαχείρισης )

εκατ. EUR (με 3 δεκαδικά ψηφία)

Γραμμή προϋπολογισμού (αριθμός και ονομασία) | Έτος 2008 | Έτος 2009 | Έτος 2010 | Έτος 2011 | Έτος 2012 | Έτος 2013 και επό-μενα | ΣΥΝΟΛΟ |

Άλλη τεχνική ή διοικητική βοήθεια |

- εσωτερική (intra muros) |

- εξωτερική (extra muros) | Έως 10,000 |

Σύνολο τεχνικής και διοικητικής βοήθειας |

Θα απαιτηθούν έως 10 εκατομμύρια για διοικητικές δαπάνες, π.χ. αξιολογήσεις, μελέτες & παροχή συμβουλών, συνεδριάσεις & διασκέψεις και πληροφορικά συστήματα.

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. EUR (με 3 δεκαδικά ψηφία)

Κατηγορία ανθρώπινων πόρων | Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος ν+5 και επό-μενα |

Μόνιμοι και έκτακτοι υπάλληλοι (XX 01 01) |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί υπάλληλοι (END), συμβασιούχοι κ.λπ.) (να αναφερθεί η γραμμή του προϋπολογισμού) |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) |

Υπολογισμός– Μόνιμοι και έκτακτοι υπάλληλοι Υπολογισμός– Προσωπικό που χρηματοδοτείται από το άρθρο XX 01 02

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς εκατ. EUR (με 3 δεκαδικά ψηφία) |

Έτος ν | Έτος ν+1 | Έτος ν+2 | Έτος ν+3 | Έτος ν+4 | Έτος n+5 και επόμενα | ΣΥΝΟΛΟ |

XX 01 02 11 01 – Αποστολές | 0,050 | 0,200 | 0,200 | 0,150 | 0,150 | 0,750 |

XX 01 02 11 02 – Συνεδριάσεις και διασκέψεις |

XX 01 02 11 03 – Επιτροπές[33] |

XX 01 02 11 04 – Μελέτες και παροχή συμβουλών |

XX 01 02 11 05 – Πληροφορικά συστήματα |

2 Σύνολο άλλων δαπανών διαχείρισης (XX 01 02 11) |

3 Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

[1] COM(2008) 321.

[2] P6-TA(2008)0229.

[3] Σχέδιο εγγράφου της 13ης Ιουνίου 2008.

[4] Κανονισμός (ΕΚ) αριθ. 1257/96 του Συμβουλίου.

[5] Κανονισμός (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου.

[6] Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου.

[7] Εσωτερική συμφωνία, ΕΕ L 247 της 9.9.2006, σ. 32.

[8] ΕΕ C , της , σ. .

[9] ΕΕ C , της , σ. .

[10] ΕΕ C 46 της 24.2.2006, σ. 1.

[11] P6-TA(2008)0229.

[12] ΕΕ L 378 της 27.12.2006, σ. 41.

[13] ΕΕ L 163 της 2.7.1996, σ. 1. Κανονισμός όπως τροποποιήθηκε τελευταία με τον κανονισμό (EΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[14] ΕΕ L 327 της 24.11.2006, σ. 1.

[15] ΕΕ L 94 της 31.3.2004, σ. 70.

[16] ΕΕ L 209 της 11.8.2005, σ. 1.

[17] ΕΕ L 312 της 23.12.1995, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1233/2007 της Επιτροπής (EE L 279 της 23.10.2007, σ. 10).

[18] ΕΕ L 292 της 15.11.1996, σ. 2.

[19] ΕΕ L 136 της 31.5.1999, σ. 1.

[20] Κανονισμός (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002 (όπως τροποποιήθηκε με τους κανονισμούς 1261/2005, 1248/2006 και 478/2007), για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 του Συμβουλίου για τη θέσπιση του Δημοσιονομικού Κανονισμού (όπως τροποποιήθηκε με τους κανονισμούς 1996/2006 και 1525/2007) που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ L 357 της 31.12.2002, σ. 1)

[21] Κανονισμός (EΚ, Ευρατόμ) αριθ. 1605/2002 του Συμβουλίου, της 25ης Ιουνίου 1525, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (ΕΕ L 248 της 16.9.2002, σ. 1), όπως τροποποιήθηκε τελευταία με τον κανονισμό αριθ. 1525/2007 του Συμβουλίου της 17ης Δεκεμβρίου 2007 (ΕΕ L 343 της 27.12.2007 σ. 9).

[22] Διαχωριζόμενες πιστώσεις

[23] Δαπάνες εκτός κεφαλαίου xx 01 του σχετικού τίτλου xx.

[24] Δαπάνες του άρθρου xx 01 04 του τίτλου xx.

[25] Δαπάνες κεφαλαίου xx 01 εκτός των δαπανών του άρθρου xx 01 04 ή xx 01 05.

[26] Βλ. σημεία 19 και 24 της διοργανικής συμφωνίας.

[27] Να προστεθούν στήλες εάν είναι αναγκαίο, δηλαδή εάν η διάρκεια της δράσης υπερβαίνει τα 6 έτη.

[28] Όπως περιγράφεται στο Τμήμα 5.3.

[29] Των οποίων το κόστος ΔΕΝ καλύπτεται από το ποσό αναφοράς.

[30] Των οποίων το κόστος ΔΕΝ καλύπτεται από το ποσό αναφοράς.

[31] Των οποίων το κόστος περιλαμβάνεται στο ποσό αναφοράς.

[32] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[33] Να διευκρινιστεί το είδος της επιτροπής και η ομάδα στην οποία ανήκει.